Ūkininko patarėjas

Ūkininko patarėjas – Žemės ūkio ministerijos leidžiamas ūkininkams mėnesinis laikraštis, tautininkų orientacijos ūkininkų laikraštis, leistas 1925–1944 m. ir iliustruotas laikraštis ūkininkams, leidžiamas nuo 1989 m. Kaune.

Istorija

1925-1944 m. 
Leido Žemės ūkio ministerija, nuo 1927 m. – Žemės ūkio rūmai, 1944 m. – Žemės ūkio valdyba. Ėjo kartą per mėnesį, nuo 1929 m. – kas savaitę, 1925–1931 m. – kaip žurnalas. 1940 m. buvo sovietinės valdžios uždarytas, 1941 m. atkurtas. Spausdino Raidės spaustuvė, Spindulio spaustuvė, Vilties spaustuvė Kaune. Leido priedus „Audimas“, „Darbai sodyboje“, „Jaunasis ūkininkas“, „Namų pramonė“, „Sodas ir daržas“, „Šeimininkė“. Išėjo 621 numeris.

Bendradarbiavo Konradas Aleksa, Pranas Alšėnas, Petras Babickas, S. Butkevičius, K. Grybauskas, D. Gudavičius, P. Janulaitis, Kazimieras Ječius, P. Karvelis, Jonas Kriščiūnas, Jonas Martinaitis, Simas Miglinas, Juozas Mockaitis, A. Musteikis, Augustinas Povilaitis, Pranas Rimkus, J. Survila, P. Valas, Petras Vasinauskas, Mykolas Žilinskas ir kt.

Nuo 1989 m. 
Naujam gyvenimui „Ūkininko patarėjas“ atgimė kartu su visa Lietuva. Pirmuosius savo žingsnius naujai atsikūręs „Ūkininko patarėjas“ žengė dar 1989 m. prieš pat Kalėdas.Atkūrimo iniciatyvos pradininku tapo Vytenis Neverdauskas.

1989 m. Kaune atkurtas 1925–1944 m. ėjęs to paties pavadinimo leidinys. 1990–1991 m. vadinosi „Lietuvos ūkininko patarėjas“. Steigėja ir leidėja – UAB „Ūkininko patarėjas“. 1989–1990 m. ėjo kas dvi savaites, 1991 m. – kas savaitę, o nuo 1992 m. – 2 kartus per savaitę. Tiražas 1989 m. – 20 000 egz., 1997 m. – 25 100 egz.

Nuo 1991 m. buvo leidžiami priedai „Jaunasis ūkininkas“, o nuo 1994 m. ėjo kaip "ŪP" priedas. 

1990 m. buvo atnaujinta „Šeimininkė“, ji ėjo kaip mėnesinis "Ūkininko patarėjo" priedas. Nuo 1992 m. „Šeimininkė“ išeina kas antrą savaitę ir jau yra pripažįstamas kaip atskiras UAB „Ūkininko patarėjas“ leidinys. 1993 m. šis leidinys pradėtas leisti kas savaitę. Nuo 1996 m. „Šeimininkė“ – spalvotas didelio formato laikraštis, o nuo 2011 m. tampa penktadieniais išeinančiu spalvotu savaitiniu žurnalu, skirtu šeimai, moterims ir kiekvienam, norinčiam tapti savo paties gyvenimo šeimininku. 

1997 m. gegužės 7 d. buvo pradėtas leisti dvisavaitis laikraštis „Rasos“. Sodininkams, daržininkams ir gėlininkams skirtas leidinys netruko suburti didžiulę skaitytojų auditoriją, kuri „Rasose“ rasdavo atsakymus į visus savo klausimus. 2008 m. lapkričio 19 d. sėkmingai ėjęs laikraštis virto dvisavaičiu 52 puslapių žurnalu. 

Nuo 1991 m. – leidžiamas žurnalas „Meisteris“. 1997 m. „Meisteris“ tampa žurnalu apie būstą, statybą, remontą, aplinkos tvarkymą ir vyriškus pomėgius. 2008 m. leidinio akiratis buvo praplėstas temomis ne tik vyrams, bet ir moterims. Tad ir pavadinimas galiausiai buvo pakeistas į „Meisteris ir Margarita“. Paskutinį savo numerį šis žurnalas išleido 2010 m. gruodį.

2004 m. redakcija pradėjo leisti savaitraštį kaimui, pavadinimu „Valstietis“. Ši idėja buvo puikiai išplėtota, leidinys surado savo nuolatinius skaitytojus, tad nuo 2009 m. jis tapo „Kaimo laikraščiu“.

Nuo 1993 m. – „Azartas“, kurie vėliau tapo atskirais leidiniais. 1993 m. pradėta leisti vidiniai priedai bitininkams „Bitutė ratuota“ (redaktorius V. Salinka), moterims „Moterų ūkis“ (redaktorė A. Pilvelienė), 1995 m. – „Mūsų sodyba“ (redaktorius R. Klusas). Nuo 1991 m. laikraščio redakcija leidžia ir knygas įvairiais žemės ūkio klausimais.

1997-2010 metais buvo leidžiamas laikraštis „Kraitė“ – tai buvo laikraštis apie įdomią buitį ir rankdarbius; 1997-1998 metais leistas laikraštis brandaus amžiaus moterims „Saulėgrąža“, 1997-1998 metais – laikraštis, skirtas merginoms „Vėjavaikė“, kuris 1998-1999 metais buvo pervadintas į „Dražė“. Su leidinio pavadinimu keitėsi ir jo tematika – šis buvo skirtas visam jaunimui.

Nuo 1992 m. buvo pradėta praktinio pobūdžio knygų leidyba. Kasmet bendrovė išleidžia iki 18 įvairių knygų ir kalendorių. 1998 m. knyga-kalendorius „Mano metai“ buvo pripažintas geriausiu kalendoriumi šalyje ir pelnė L. Ivinskio premiją. 1999 m. šis premija buvo apdovanotas „Ūkiškas kalendorius“. Nuo 2006-ųjų kiekvienų metų gale „Rasos“ savo skaitytojus dar pradžiugina ir „Sėjos pagal Mėnulį kalendoriumi“.

Nuo 2014 m. kovo 3 d. „Ūkininko patarėjo“ skaitytojams pateikiama internetinė svetainė ukininkopatarejas.lt

Rašo apie kaimo žmonių gyvenimą ir darbą, spausdina patarimus ūkininkavimo klausimais.

Redakcijoje dirbo ar dirba Albinas Anužis, Dalia Juškienė, A. Kretavičiūtė, Gintautas Kniukšta, A. Naujokaitis, P. Šarpnickis, B. Vilkaitytė, V. Babarskas, V. Karsokas, R. Klusas, R. Lukaševičienė, A. Okmanienė, A. Pilvelienė, V. Rudžianskas, V. Salinka, L. Smolskienė, J. Sučylaitė, S. Zienius.

Redaktoriai 
 Justinas Naujokas – 1925–1926 m.
 Antanas Bružas – 1927 m.
 Justas Strazdas – 1927–1940 m.
 Michalina Meškauskienė – 1940 m.
 Antanas Rimydis – 1941–1944 m.
 Vytenis Neverdauskas – nuo 1989 m.

Šaltiniai

Nuorodos 
 „Ūkininko patarėjas“. E-paveldas.lt

Lietuvos laikraščiai
Lietuvos žemės ūkio spauda
Kauno spauda
Nacių okupuotos Lietuvos spauda